Ռոզոնդա Թոմաս

**Ռոզոնդա Օսիելյան Թոմաս** (, ), առավել հայտնի է **Չիլի** () կեղծանվամբ, ամերիկացի երգչուհի, պարուհի և դերասանուհի, ամերիկյան TLC գըրլ բենդի անդամ։

## Վաղ կյանք
Ծնվել է 1971 թվականի փետրվարի 27-ին ԱՄՆ-ի Ջորջիա նահանգի Կոլումբուս քաղաքում։ 1989 թվականին ավարտել է Բենջամին Էլյա Մեյսի անվան ավագ դպրոցը։  Նրա հայրը, Աբդուլ Ալին, ունի բանգլադեշցու և արաբի արմատներ, իսկ մայրը, Էյվա Թոմասը, աֆրոամերիկուհի է։ Թոմասը, որին մեծացրել է մայրը, ավելի ուշ թույլ է տվել Սալի Ջեսի Ռաֆայելի հեռուստատեսային թոք-շոուի ժամանակ ցուցադրել իր հոր հետ առաջին անգամ հանդիպելու հոլովակը 1996 թվականին, երբ նա 25 տարեկան էր։

Երբ նա երեխա էր, իր մեծ տատիկի հետ, որին նա անվանում էր Բիգ Մամա (Big Mama), հաճախում էր Յոթերորդ օրվա ադվենտիստական եկեղեցի։

## Երաժշտական կարիերա
### 1991-ներկա։ TLC

thumb|Թոմասը ելույթ է ունենում 2016 թվականին։
Թոմասը Damian Dame խմբի առաջին պարուհին է եղել։ 1991 թվականին նա միացել է TLC-ին՝ փոխարինելով Կրիստալ Ջոնսին։ Լիզա Լոպեսը նրան անվանել է Չիլի (), որպեսզի նրա անունը համապատասխանի խմբի հապավմանը (Ուոտկինս՝ «**T**-Boz», Լոպես՝ «**L**eft Eye», Թոմաս՝ «**C**hilli»)։ Ողջ աշխարհում խումբը վաճառել է 65 միլիոն ալբոմի օրինակ՝ դառնալով բոլոր ժամանակների լավագույն վաճառված ամերիկյան գըրլ բենդը և երկրորդը ողջ աշխարհում Spice Girls-ից հետո։ Չիլին արժանացել է չորս Գրեմմի մրցանակի TLC-ի կազմում։

2002 թվականի ապրիլին, խմբի անդամ Լիզա «Left Eye» Լոպեսի մահից հետո, Թոմասն ու Թիոն Ուոտկինսը երբեմն հանդես են եկել որպես դուետ։ 2009 թվականին Թոմասը և Ուոտկինսը ելույթ են ունեցել մի շարք համերգներով Ասիայում։

2011-ի վերջին VH1 հեռուստաալիքը հայտարարել է TLC-ի մասին կենսագրական ֆիլմ արտադրելու մտադրությունը, որը թողարկվելու է 2013 թվականին։ Թոմասն ու Ուտկինսը հանդիսանում են ֆիլմի պրոդյուսերները։ Դերասանուհի և երգչուհի Կիկի Պալմերը կերտել է Թոմասի դերը «CrazySexyCool: The TLC Story» կենսագրական ֆիլմում։

2019 թվականին Թոմասը կորցրել է իր ձայնը և բժիշկները նրան խորհուրդ են տվել չերգել։ TLC-ն ստիպված էր չեղարկել իր ելույթները Կալիֆոռնիա նահանգային տոնավաճառի և Ստանիսլաուսի տոնավաճառի համար։

### Սոլո կարիերա
Թոմասը սկսել է աշխատել իր սոլո ալբոմի վրա 2000 թվականին TLC-ի երրորդ՝ «FanMail» (1999) ալբոմի առաջխաղացման ավարտից հետո։ Նա դադարեցրել է արտադրությունը, երբ սկսել է աշխատել TLC-ի հաջորդ՝ «3D» (2002) ալբոմի վրա։ 2006 թվականին հաղորդվել է, որ նա պայմանագիր է կնքել Էյքոնի՝ Konvict Muzik լեյբլի հետ, և որ նրա դեբյուտային ալբոմը թողարկվելու է հաջորդ տարի, բայց այն այդպես էլ չի թողարկվել։ 2008 թվականի ապրիլի սկզբին թողարկվել է Թոմասի առաջին պաշտոնական սոլո սինգլը՝ «Dumb, Dumb, Dumb»-ը։ 2012 թվականին «Միայնակ կանայք» կատակերգական դրամայի երկրորդ եթերաշրջանի սերիայի ժամանակ Թոմասը կատարել է «Flirt» երգը։

2016 թվականի հունվարին իր ֆիթնեսի մարզումների արշավի առաջխաղացման համար թողարկել է «Body» սինգլը։

## Դերասանական գործունեություն
Թոմասը նկարահանվել է այնպիսի հեռուստատեսային շոուներում, ինչպիսիք են «Պարքերները», «Այդ 70-ականների շոուն», «Ապրելով միայնակ» և «Ուժեղ բժշկություն»։ 1992 թվականինին նա փոքր դեր է կատարել Kris Kross դուոյի «Jump» տեսահոլովակում։ 2000 թվականին նա նկարահանվել է «Դիվայի Սուրբ Ծննդյան երգը» և «Սիրային երգ» (մտերիմ ընկերուհի Մոնիկայի հետ) հեռուստատեսային ֆիլմերում և «Ձյան օր» ֆիլմում։ 2001 թվականին նկարահանվել է «Ժամացույցի մեխանիզմ» մարտաֆիլմում, որի ռեժիսորն Ալբերտ Փյուն է։ Նա նաև փոքր դեր է խաղացել «Տնային երեկույթ 3» և 1997 թվականին նկարահանված «Hav Plenty» ֆիլմերում։

2005 թվականին Թոմասը և Ուոտկինսը «R U The Girl» ռեալիթի շոուի միջոցով TLC-ի նոր անդամ են փնտրում։ 2009 թվականի հունիսին VH1-ը հայտարարել է «Ինչ է ուզում Չիլին» ռեալիթի հեռուստասերիալի հեռարձակման մասին՝ Թոմասի գլխավոր դերակատարմամբ։ Սերիալը փաստում է Թոմասի՝ սիրո և հարաբերությունների փորձագետ Թիոննա Թի Սմոլսի օգնությամբ սեր գտնելու և իր կյանքը կառավարելու ձգտումը, որի պրեմիերան կայացել է 2010 թվականի ապրիլի 11-ին։ «Ինչ է ուզում Չիլին» ռեալիթի հեռուստասերիալի երկրորդ եթերաշրջանի պրեմիերան կայացել է 2011 թվականի հունվարի 2-ին։ 2011 թվականին Թոմասը հանդես է եկել VH1-ի «Միայնակ կանայք» սերիալի առաջին եթերաշրջանի ընթացքում։ 2012 թվականին Թոմասը նկարահանվել է R&B երգիչ Թայրիզ Գիբսոնի «Nothing On You» տեսահոլովակում։

2013 թվականին Թոմասը դարձել է Food Network հեռուստաալիքի «Rachael vs. Guy. Celebrity Cook-Off»-ի երկրորդ եթերաշրջանի «Team Guy» թիմի անդամ։ Նա մերկ հայտնվել է PETA կազմակերպության հակակրկեսային գովազդային արշավում։ Թոմասը նաև նկարահանվել է WWE-ի ամենշաբաթյա հեռուստատեսային ծրագրում, որտեղ խոսել է Դուեյն Ջոնսոնի մասին։ Ավելի ուշ Թոմասը truTV-ի «Fake Off» ռեալիթի շոուի մարզիչն էր, որի պրեմիերան տեղի է ունեցել 2014 թվականի հոկտեմբերի 27-ին։

2017 թվականին նա նկարահանվել է Թերգուդ Մարշալի մասին պատմող «Մարշալ» կենսագարական ֆիլմում՝ կատարելով Զորա Հրստոնի դերը։

## Անձնական կյանք
20 տարեկանում Թոմասը հղիացել է պրոդյուսեր Դալլաս Օսթինից․ կարիերայի աճի ձգտումների և արտաքին ճնշումների պատճառով նա ընդհատել է հղիությունը։ Ավելի ուշ նա հայտնել է, որ զղջում է իր որոշման համար։ Թոմասը և Օսթինը շարունակել են իրենց հարաբերությունները և հետագայում ծնվել է զույգի որդին Թրոն Օսթինը (հունիսի 2, 1997)։

2001 թվականին Թոմասը սկսել է հանդիպել Աշերի հետ, երբ Թոմասը նկարահանվել է երգչի՝ «U Remind Me», «U Got It Bad» և «U Don't Have to Call» տեսահոլովակներում։ Նրանց հարաբերություններն ավարտվել են 2003 թվականին։

2022 թվականի վերջին Թոմասը սկսել է հանդիպել դերասան Մեթյու Լոուրենսի հետ։ Զույգը հայտարարել է իր հարաբերությունների մասին 2023 թվականի հունվարին։

Թոմասը Գրանիտ Բեյի Յոթերորդ օրվա ադվենտիստական եկեղեցու անդամ է։

## Այլ գործունեություն
Թոմասը և TLC-ի այլ անդամները անվտանգ սեքսի խրախուսման մեծ ջատագովներ էին։ «Ain't 2 Proud 2 Beg» երգի տեսահոլովակի համար Թոմասը և խմբի անդամները պահպանակներ են կրել իրենց հագուստների վրա։ 2003 թվականին Թոմասը և Ուոտկինսը միավորվել են Պֆայզերի հետ՝ ստեղծելու ՄԻԱՎ/ՁԻԱՀ-ի վերաբերյալ ազգային կրթական ծրագիր։ Ծրագիրը մարդկանց տեղեկություններ է տրամադրում ՄԻԱՎ/ՁԻԱՀ-ի, ինչպես նաև դրա կանխարգելման և բուժման մասին։

2012 թվականին Թոմասը հիմնել է «Chilli's Crew» ոչ առևտրային կազմակերպությունը։ Կազմակերպությունը Ատլանտայում գործող ծրագիր է, որը նպատակաուղղված է օգնելու 13-17 տարեկան աղջիկներին զարգացնել իրենց ինքնագնահատականը։

2013 թվականին Թոմասը հանդես է եկել կիբերհալածանքի դեմ այն բանից հետո, երբ նրա որդի Թրոնը դրա զոհն է դարձել։ MediaTakeOut.com կայքը Թոմասի որդու հագուստի պատճառով կասկածի տակ է դրել տղայի սեքսուալությունը։ Ի պատասխան՝ Թոմասը խնդրագիր է ստեղծել change.org կայքում՝ հոդվածը կայքից ջնջելու և անձնակազմի անդամների՝ անչափահասների հալածանքը դադարեցնելու համար։ Իր խնդրագրի մեջ նա նկարագրել է, թե ինչ է կիբերհալածանքը և որոշ զոհերի վերաբերյալ վիճակագրություն է տրամադրել։ Կայքն ի վերջո հեռացրել է հոդվածը և ներողություն է խնդրել։

## Սկավառակագրություն
### Սինգլներ
* Dumb Dumb Dumb (2008)
* Gameproof (T-Boz-ի հետ համագործակցությամբ) (2008)
* Body (2016)

### TLC-ի հետ
*Ooooooohhh... On the TLC Tip (1992)
*CrazySexyCool (1994)
*FanMail (1999)
*3D (2002)
*TLC (2017)

## Ֆիլմագրություն
### Ֆիլմեր

### Հեռուստատեսություն

## Ծանոթագրություններ

## Արտաքին հղումներ
* 

Կատեգորիա:20-րդ դարի ամերիկացի դերասանուհիներ
Կատեգորիա:20-րդ դարի ամերիկացի երգիչներ
Կատեգորիա:20-րդ դարի ամերիկացի երգչուհիներ
Կատեգորիա:21-րդ դարի ամերիկացի դերասանուհիներ
Կատեգորիա:21-րդ դարի ամերիկացի երգչուհիներ
Կատեգորիա:Interscope Records-ի արտիստներ
Կատեգորիա:Ակտիվիստներ
Կատեգորիա:Ամերիկացի երգչուհիներ
Կատեգորիա:Ամերիկացի հեռուստատեսային դեմքեր
Կատեգորիա:Ամերիկացի հեռուստատեսային դերասանուհիներ
Կատեգորիա:Ամերիկացի հիփ հոփ երաժիշտներ
Կատեգորիա:Բեմական կեղծանուններ